Document ID: 32011R1170

KOMISIJOS REGLAMENTAS (ES) Nr. 1170/2011
2011 m. lapkričio 16 d.
kuriuo neleidžiama vartoti tam tikrų teiginių apie maisto produktų sveikumą - rizikos susirgti mažinimą
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1924/2006 dėl teiginių apie maisto produktų maistingumą ir sveikatingumą (1), ypač į jo 17 straipsnio 3 dalį,
kadangi:
(1)
pagal Reglamentą (EB) Nr. 1924/2006 teiginiai apie maisto produktų sveikumą draudžiami, jeigu jie nėra leisti vartoti Komisijos laikantis to reglamento reikalavimų ir nėra įtraukti į leidžiamų vartoti teiginių sąrašą;
(2)
Reglamente (EB) Nr. 1924/2006 taip pat nustatyta, kad paraiškas leisti vartoti teiginius apie maisto produktų sveikumą maisto tvarkymo subjektai gali teikti nacionalinei valstybės narės kompetentingai institucijai. Nacionalinė kompetentinga institucija turi perduoti reikalavimus atitinkančias paraiškas Europos maisto saugos tarnybai (EMST) (toliau - Tarnyba);
(3)
gavusi paraišką Tarnyba nedelsdama apie ją informuoja kitas valstybes nares bei Komisiją ir pateikia nuomonę dėl atitinkamo teiginio apie sveikumą;
(4)
Komisija sprendžia dėl leidimo vartoti teiginius apie sveikumą suteikimo, atsižvelgdama į Tarnybos nuomonę;
(5)
gavus prof. dr. Moritz Hagenmeyer ir prof. dr. Andreas Hahn paraišką, pateiktą pagal Reglamento (EB) Nr. 1924/2006 14 straipsnio 1 dalies a punktą, Tarnybos paprašyta pateikti nuomonę dėl teiginio apie sveikumą, susijusio su vandens savybe mažinti dehidratacijos, dėl kurios gali sumažėti jūsų aktyvumas, atsiradimo riziką (Klausimas Nr. EFSA-Q-2008-05014) (2). Pareiškėjo pasiūlytas teiginys suformuluotas taip: „Reguliariai vartojant daug vandens gali sumažėti dehidratacijos, dėl kurios gali sumažėti jūsų aktyvumas, atsiradimo rizika“;
(6)
Reglamento (EB) Nr. 1924/2006 2 straipsnio 6 dalyje teiginys apie rizikos susirgti mažinimą apibrėžiamas kaip „teiginys apie sveikatingumą, kuriuo tiesiogiai ar netiesiogiai teigiama ar užsimenama, kad tam tikrai maisto kategorijai priklausančių produktų, maisto produkto arba vienos iš jo sudedamųjų dalių vartojimas žymiai sumažina riziką susirgti viena iš žmonėms būdingų ligų“. Paprašius išsamiau paaiškinti, pareiškėjas kaip dehidratacijos rizikos veiksnius nurodė vandens netekimą iš audinių arba sumažėjusį vandens kiekį audiniuose. Remdamasi pateiktais duomenimis Tarnyba nuomonėje, kurią Komisija ir valstybės narės gavo 2011 m. vasario 16 d., padarė išvadą, kad pasiūlyti rizikos veiksniai yra vandens netekimo ir tuo pačiu ligos požymiai. Atitinkamai, kadangi nėra įrodyta, kad rizika susirgti minėta liga sumažėjo, teiginys neatitinka Reglamento (EB) Nr. 1924/2006 reikalavimų ir jo nereikėtų leisti vartoti;
(7)
gavus „FrieslandCampina“ paraišką, pateiktą pagal Reglamento (EB) Nr. 1924/2006 14 straipsnio 1 dalies a punktą, Tarnybos paprašyta pateikti nuomonę dėl teiginio apie sveikumą, susijusio su rūgščių vaisių sulčių, kurių sudėtyje yra kalcio, savybe mažinti dantų demineralizaciją (Klausimas Nr. EFSA-Q-2009-00501) (3). Pareiškėjo pasiūlytas teiginys suformuluotas, inter alia, taip: „Mažina dantų erozijos riziką“;
(8)
Reglamento (EB) Nr. 1924/2006 2 straipsnio 6 dalyje teiginys apie rizikos susirgti mažinimą apibrėžiamas kaip „teiginys apie sveikatingumą, kuriuo tiesiogiai ar netiesiogiai teigiama ar užsimenama, kad tam tikrai maisto kategorijai priklausančių produktų, maisto produkto arba vienos iš jo sudedamųjų dalių vartojimas žymiai sumažina riziką susirgti viena iš žmonėms būdingų ligų“. Paprašius išsamiau paaiškinti, pareiškėjas kaip dantų erozijos veiksnį nurodė dantų demineralizaciją. Tarnyba, remdamasi pateiktais duomenimis, nuomonėje, kurią Komisija ir valstybės narės gavo 2011 m. vasario 18 d., pateikė išvadą, kad priežastinio ryšio tarp rūgščių vaisių sulčių, kurių sudėtyje yra kalcio, naudojamų vietoje vaisių sulčių, į kurias kalcio nepridėta, vartojimo ir mažesnės dantų demineralizacijos nėra. Kadangi teiginys neatitinka Reglamente (EB) Nr. 1924/2006 nustatytų reikalavimų, jo nereikėtų leisti vartoti;
(9)
nustatant šiame reglamente numatytas priemones apsvarstytos pagal Reglamento (EB) Nr. 1924/2006 16 straipsnio 6 dalį Komisijos gautos pareiškėjų ir visuomenės atstovų pastabos;
(10)
šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Šio reglamento priede išvardyti teiginiai apie sveikumą neįtraukiami į Sąjungos leidžiamų vartoti teiginių sąrašą, nustatytą pagal Reglamento (EB) Nr. 1924/2006 14 straipsnio 1 dalį.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. lapkričio 16 d.

Labels: 1
17
0
3
12